Afrikan, Karibian ja Tyynenmeren maiden ja Euroopan unionin (AKT-EU) välillä solmitun yleissopimuksen nojalla järjestettävä yhteiskokous - Päätöslauselma -Lasten oikeuksien suojaaminen



Virallinen lehti nro 059 , 01/03/2000 s. 0046 - 0047



PÄÄTÖSLAUSELMA(1) Lasten oikeuksien suojaaminen Yhteinen edustajakokous, joka - kokoontui Nassaussa (Bahama) 11. - 14. lokakuuta 1999, - ottaa huomioon Yhdistyneitten Kansakuntien ihmisoikeuksien yleismaailmallisen julistuksen vuodelta 1948, - ottaa huomioon Yhdistyneitten Kansakuntien yleissopimuksen vuodelta 1989 lapsen oikeuksista, joka on toistaiseksi ainoa Yhdysvaltoja ja Somaliaa lukuun ottamatta maailmanlaajuisesti ratifioitu ihmisoikeuksia koskeva väline, A. ottaa huomioon YK: n yleissopimuksen lapsen oikeuksista, jossa "lapsella" tarkoitetaan jokaista alle 18-vuotiasta henkilöä, ellei täysi-ikäisyyttä saavuteta kansallisen lainsäädännön mukaan aikaisemmin, ja jossa lapsen oikeuksiin katsotaan kuuluviksi kansalaisoikeudet ja -vapaudet, oikeus perheeseen tai vanhempien huolenpitoon, oikeus perusterveydenhuoltoon ja peruselintasoon, oikeus koulutukseen, vapaa-aikaan ja virkistykseen sekä erityiseen suojeluun aseellisten selkkausten, oikeudellisten kiistojen tai hyväksikäytön tapauksissa tai jos lapsi kuuluu vähemmistöön tai alkuperäisväestöön, B. ottaa huomioon, että monet maailman lapsista asuvat maailman köyhimmissä maissa, C. toteavat syvästi pahoillaan, että monissa yleissopimuksissa, päätöksissä ja päätöslauselmissa vahvistetuista kansainvälisistä normeista huolimatta ainakin 120000 lasta, joista osa on tyttöjä, osallistuu parhaillaan aseellisiin selkkauksiin eri puolilla Afrikkaa (koko maailman osalta tämä luku on jopa lähes 300000) sekä hallitusten asevoimissa että hallituksista riippumattomissa aseistetuissa ryhmissä ja monissa tapauksissa mukana on alle 15-vuotiaita lapsia, D. ottaa huomioon, että kansainvälisen rikostuomioistuimen ohjesäännön mukaisesti lasten värvääminen ja heidän käyttämisensä sotilaina katsotaan sotarikokseksi, E. katsoo, että oikeus koulutukseen on perusoikeus, jonka tulisi kuulua yhtäläisesti tytöille ja pojille, ja katsoo, että erityisesti naisten osalta koulutustaso ja lasten lukumäärä sekä lapsikuolleisuus liittyvät suoraan toisiinsa, F. katsoo, että uskonto, tavat ja perinteet eivät oikeuta sallimaan tyttöjen ja alaikäisten naisten sukuelinten silpomista, G. ottaa huomioon äärimmäisen räikeän tilanteen, jossa erityisesti vähäosaiset lapset kuten orvot, katulapset tai seksuaalisen väärinkäytön kohteeksi joutuneet lapset, pakolaislapset ja järkytyksiä kokeneet lapsisotilaat ovat, 1. palauttaa mieliin vetoomuksensa EU: n ja AKT: n jäsenvaltioille YK: n lapsen oikeuksista tehdyn yleissopimuksen periaatteiden sisällyttämisestä omaan kansalliseen lainsäädäntöönsä; 2. ehdottaa, että neuvosto juhlistaisi YK: n lapsen oikeuksista tehdyn yleissopimuksen kymmenettä vuosipäivää hyväksymällä päätöslauselman, jossa ilmaistaan poliittinen tahto edistää lasten oikeuksia ja otetaan huomioon lasten edut EU: n kehitysmaihin liittyvän politiikan kaikilla tasoilla, erityisesti kun politiikka liittyy AKT-valtioihin, 3. kehottaa AKT-valtioita ja EU: ta säätämään 18 vuoden iän lailliseksi vähimmäisiäksi asepalvelukseen ja ryhtymään toimenpiteisiin, joilla estetään lasten kaikenlainen osallistuminen aseellisiin selkkauksiin, ja tukemaan lapsisotilaiden kotiuttamista ja heidän sopeuttamistaan jälleen yhteiskuntaan; 4. kehottaa AKT: n ja EU: n jäsenvaltioiden hallituksia Italian, Senegalin sekä Trinidadin ja Tobagon antaman esimerkin mukaisesti ratifioimaan kansainvälisen rikostuomioistuimen perustamista koskevan sopimuksen, jotta kyseinen tuomioistuin voi aloittaa toimintansa mahdollisimman pian; 5. kehottaa AKT-valtioita toteuttamaan EU: n tuella ohjelmia lapsityövoiman hyväksikäytön ehkäisemiseen tähtäävien strategioiden kehittämiseksi ja ryhtymään toimiin orjuuden kaltaisten lapsityövoiman hyväksikäytön muotojen vastustamiseksi, antamalla puhtautta, ravintoa, vapaa-aikaa ja koulutusta koskevat vähimmäismääräykset ja perustamalla nuorisoa edustavia elimiä; 6. kehottaa sisällyttämään Lomén sopimuksen jälkeiseen sopimukseen erityisen artiklan, jossa määrätään lasten oikeuksien turvaamisesta ja kunnioittamisesta, ja sisällyttämään myös uuteen ihmisoikeuslausekkeeseen viittauksen lasten oikeuksiin; 7. kehottaa lisäämään köyhyyden torjuntaan tarkoitettuja AKT: n ja EU: n yhteistyöhön liittyviä varoja, toteuttamaan erityisiä tietoisuuden lisäämis- ja lasten ravitsemisohjelmia, osoittamaan lääkkeitä erityisesti HIV-positiivisten lasten hoitamista varten ja määrittelemään alaikäisten naisten sukuelinten silpomisen rikokseksi; 8. kehottaa Euroopan ja AKT: n valtioita säätämään kansallisia lakeja, joissa seksuaalinen hyväksikäyttö, seksiturismi ja lapsiporno tuomitaan nykyistä ankarammin; 9. katsoo lopuksi, että kehitysmaiden tulevaisuus riippuu suuresti niiden kyvystä tarjota lapsille kunnollinen yleissivistävä ja ammattikoulutus. Kehottaa komissiota ja AKT-valtioita ryhtymään ennaltaehkäisy-, suojelu- ja jälleensopeutustoimiin, erityisesti toteuttamalla kaikki tarvittavat toimenpiteet, joilla edistetään kotiutettujen lapsisotilaiden fyysistä ja psykososiaalista kuntouttamista sekä tehokasta sopeuttamista jälleen yhteiskuntaan; 10. kehottaa yhteispuheenjohtajiaan välittämään tämän päätöslauselman AKT-EU-neuvostolle ja komissiolle sekä Yhdistyneitten Kansakuntien pääsihteerille. (1) Yhteinen edustajakokous hyväksynyt 14. lokakuuta 1999 Nassaussa (Bahama).